מיקי חליקה

מיכאל (מיקי) חליקה (נולד ב-11 באוקטובר 1978) הוא שחיין עבר אולימפי ישראלי, ויושב ראש איגוד השחייה בישראל (מאוקטובר 2021). הוא סגן אלוף אירופה, בעל מדליית ארד מאליפות העולם בשחייה (בריכת 25 מטר) (אתונה 2000) ופעמיים ברציפות סגן אלוף האוניברסיאדה (מסינה 1997 ופלמה 1999) במשחה ל-400 מטר מעורב אישי. אלוף ישראל ושיאן ישראל במשחים ל-200 מטר מעורב אישי, 400 מטר מעורב אישי, 200 מטר פרפר, 400 מטר חופשי, 800 מטר חופשי ו-1500 מטר חופשי. חליקה, היה לספורטאי הישראלי הראשון שזכה במדליה כלשהי באוניברסיאדה. חליקה גדל בשכונת גילה בירושלים. הוא ייצג את הפועל ירושלים. בגיל 13 הצטרף לפנימיית המחוננים בספורט, במכון וינגייט והתאמן תחת הדרכתו של המאמן לאוניד קאופמן. מגיל צעיר בלט בכל סגנונות השחייה, ובמיוחד במשחי מעורב אישי בהם החזיק בשיאי ישראל עד לאולימפיאדת בייג'ינג שבה גל נבו שבר את שיאו במשחה ל-400 מטר מעורב אישי. באליפות אירופה לנוער בשחייה שנערכה בפרדוביצה, צ'כיה בשנת 1994 סיים במקום הרביעי במשחה ל-400 מטר מעורב אישי בתוצאה של 4:31.51 דקות. באליפות אירופה לנוער בשחייה שנערכה בז'נבה, שווייץ, בשנת 1995 זכה חליקה במדליית הארד במשחה ל-400 מטר מעורב אישי בשיא ישראלי חדש של 4:28.41 דקות, שיפור לשיא הישראלי בן ה-3 שנים של גלעד חן (4:29.48 דקות) ובמקום החמישי במשחה ל-200 מטר מעורב אישי בתוצאה של 2:09.03 דקות. שבועיים לאחר מכן, באליפות ישראל בשחייה הוא זכה ב-3 מדליות, 2 זהב ו-1 כסף. מדליות זהב, במשחה ל-200 מטר מעורב אישי בשיא ישראלי חדש לגילאי 17 ו-18 של 2:07.99 דקות, איטי ב-5 מאיות השנייה מהשיא הישראלי של גלעד חן שסיים שני בתוצאה של 2:12.36 דקות ובמשחה ל-400 מטר מעורב אישי בתוצאה של 4:28.89 דקות. מדליית כסף, במשחה ל-1500 מטר חופשי בתוצאה של 16:44.19 דקות, אחרי אהוד דקטר (16:38.30 דקות). במכביה ה-15 שנערכה בשנת 1997 זכה חליקה ב-6 מדליות זהב. באוניברסיאדה שנערכה במסינה, איטליה באוגוסט אותה שנה הוא זכה במדליית כסף במשחה ל-400 מטר מעורב אישי בתוצאה של 4:24.96 דקות ובכך היה לספורטאי הישראלי הראשון שזכה במדליה כלשהי באירוע זה. באליפות העולם בשחייה שנערכה בפרת', אוסטרליה בשנת 1998 סיים חליקה במקום ה-13 בגמר ב' במשחה ל-200 מטר מעורב אישי בתוצאה של 2:04.96 דקות (במוקדמות הוא קבע שיא ישראלי חדש של 2:04.87 דקות). באוניברסיאדה שנערכה בפלמה דה מיורקה, ספרד ביולי 1999 זכה חליקה במדליית כסף במשחה ל-400 מטר מעורב אישי בתוצאה של 4:21.78 דקות. חליקה הגיע לשיאו באליפות אירופה בשחייה שנערכה באיסטנבול, טורקיה בשנת 1999 כאשר זכה במדליית כסף במשחה ל-400 מטר מעורב אישי בשיא ישראלי חדש של 4:17.49 דקות. הוא הפסיד במטרים האחרונים מדליית זהב היסטורית, לפרדריק הויד מספרד. במשחה ל-200 מטר מעורב אישי הוא קבע שיא ישראלי חדש נוסף בתוצאה של 2:04.39 דקות ובמשחה ל-200 מטר פרפר קבע שיא ישראלי חדש שלישי בתוצאה של 2:00.87 דקות. באליפות העולם בשחייה (בריכת 25 מטר) שנערכה באתונה, יוון במרץ 2000 זכה חליקה במדליית ארד במשחה ל-400 מטר מעורב אישי בשיא ישראלי חדש של 4:10.90 דקות, אחרי יאני סייבינן מפינלנד (4:09.54 דקות) וטרנס פרקין מדרום אפריקה (4:10.56 דקות). נוסף לכך, הוא סיים במקום שישי במשחה ל-200 מטר מעורב אישי בתוצאה של 2:01.10 דקות, בשלב המוקדמות הוא קבע תוצאה של 2:01.02 דקות ובמקום עשירי במשחה ל-200 מטר פרפר בשיא ישראלי חדש של 1:59.43 דקות. באולימפיאדת סידני (2000) סיים חליקה במקום ה-11 במשחה ל-400 מטר מעורב אישי בתוצאה של 4:19.97 דקות, במקום ה-39 במשחה ל-200 מטר מעורב אישי ובמקום ה-31 במשחה ל-200 מטר פרפר. באליפות העולם בשחייה שנערכה בפוקואוקה, יפן בשנת 2001 סיים חליקה במקום ה-11 במשחה ל-400 מטר מעורב אישי, במקום ה-13 במשחה ל-200 מטר מעורב אישי ובמקום ה-19 במשחה ל-200 מטר פרפר. באליפות העולם בשחייה שנערכה בברצלונה, ספרד בשנת 2003 סיים חליקה במקום ה-19 במשחה ל-400 מטר מעורב אישי, במקום ה-37 במשחה ל-200 מטר מעורב אישי ובמקום ה-33 במשחה ל-200 מטר פרפר. באוניברסיאדה שנערכה בטגו, קוריאה הדרומית בסוף חודש אוגוסט אותה שנה זכה חליקה במדליית ארד במשחה ל-400 מטר מעורב אישי בתוצאה של 4:20.52 דקות. חליקה לא השתתף באולימפיאדת אתונה (2004) לאחר שלא קבע את הקריטריון האולימפי. גם לאחר שהפסיק להתאמן באופן מקצועני, הצליח חליקה להגיע למשחי הגמר באליפות ישראל. חליקה אימן בעבר את נבחרת המאסטרס של מכבי תל אביב, וכיום משמש כיועץ למאמני הפועל כפר סבא בית ברל. חליקה הוא חבר הנהלת הועד האולימפי בישראל וביוני 2012 צורף לוועדת לובנצקי, שמטרתה קביעת אמות מידה לתמיכה בגופי הספורט בישראל. ב-2016 נבחר כחבר בהנהלת איגוד השחייה בישראל, וב-2021 נבחר כממלא מקום יושב ראש האיגוד. באוקטובר 2021 נבחר לכהן כיושב ראש איגוד השחייה בישראל. שיאיו האישיים מובלטים. מדיה וקבצים בנושא מיקי חליקה בוויקישיתוף מיקי חליקה, באתר olympedia.org מיקי חליקה, באתר Swimrankings מיקי חליקה באתר איגוד השחייה הישראלי מיקי חליקה באתר swimrankings (באנגלית) ראו כאן ראו כאן ראו כאן סוכנויות הידיעות, משרד הספורט הקים וועדה חדשה לקביעת אמות מידה לתמיכה בגופי הספורט בישראל, באתר כלכליסט, 20 ביוני 2012 אורן אהרוני, "מיקי חליקה האיש הנכון, השחייה אצלו בווריד", באתר ynet, 31 באוגוסט 2021